YLIVIESKAN KIHLAKUNNANVIRASTON
SYYTTÄJÄOSASTO			12.4.2005
Johtava kihlakunnansyyttäjä Sulo Heiskari
PL 39 (Katajaojankatu 4)
84101 YLIVIESKA
(08) 4115 229
(08) 425 285 telekopio

OIKEUSMINISTERIÖ

Asia	Lausunto Syyttäjälaitoksen rakenne- ja resurssityöryhmän välimietinnöstä

	Pyydettynä lausuntonani ilmoitan kunnioittavasti seuraavaa:

	Kannatan mietinnössä esitettyä vaihtoehtoa, jossa syyttäjänvirastoja olisi noin 30. Ylivieskan kihlakunnanviraston syyttäjäosaston kannalta se tarkoittaisi Ylivieskan, Haapajärven ja Raahen yhdistämistä yhdeksi virastoksi, jonka keskuspaikkana olisi Raahe. Raahessa on vastikään valmistunut uusi kihlakunnanvirasto, jossa on varattu tilat neljälle syyttäjälle. Syyttäjäosastossa toimii tällä hetkellä kaksi syyttäjää.

	Kyseisessä vaihtoehdossa toteutuisi viraston koon ja resurssit huomioiden asiantuntemuksen tarkoituksenmukainen käyttäminen viraston päällikön ohjauksessa ja tehtävien tasaaminen olisi vaivatonta. Verrattuna vaihtoehtoon, jossa koko Oulun lääniin muodostettaisiin vain yksi virasto, keskuspaikkana Oulu, ko. vaihtoehto mahdollistaisi paremmin em. tavoitteet ja niiden seurannan. Koko läänin käsittävä virasto olisi kankea, johtaminen tapahtuisi kaukaa ja syyttäjien paikallistuntemus saattaisi jäädä riittävässä määrin käyttämättä. Lisäksi välimatkat olisivat huomattavat verrattuna esittämääni vaihtoehtoon, jossa tulosohjauksen ja ratkaisujen oikeudellisen laadun seuraaminen olisi huomattavasti helpompaa ja toiminta kuitenkin taloudellista. Yhteistyö sidosryhmien kanssa olisi helpompaa ja malli tarjoaisi myös alueellisesti tasapainoiset syyttäjäpalvelut ja syyttäjätoimen painopiste olisi paikallistasolla. Nykyiset voimavarat olisivat riittävät viraston tehtävien hoitamiseksi, tiedonkulku olisi vaivatonta ja organisaatio joustava. Toimialue olisi riittävän laaja kattavan juttukannan muodostamiseksi.  Myös alueella olevaa erityisosaamista voitaisiin hyödyntää tehtävien hoitamisessa ja syyttäjien erikoistuminen tietyntyyppisille juttuihin olisi täysin mahdollista. Samalla malli tukisi myös toimistohenkilökunnan erikoistumista. Paikallisen syyttäjätoiminnan seurantaa ja valtiosyyttäjän aluevastuuta voitaisiin keskittää ja keventää.

	Kuten välimietinnössä todetaan, tilastollinen analyysi on antanut ainoastaan viitteitä siitä, että yli 20 syyttäjän yksikkö olisi muita tehokkaampi. Analyysistä ei voida tehdä luotettavia johtopäätöksiä tehokkuuden suhteen. Esittämässäni mallissakin tapahtuisi voimavarojen säästöä ja hallinnon keventämistä. 

		Sulo Heiskari

	
.